Austatud Riigikogu! Alustame täiskogu esimese istungjärgu teise töönädala esmaspäevast istungit. Kõigepealt küsin, kas kellelgi on soovi üle anda eelnõusid. Priit Toobal, palun!
Lugupeetud juhataja! Head kolleegid! Ilusat ülestõusmispüha teist püha teile kõigile! Kui Eesti töötajate jaoks on täna tavaline tööpäev, siis 25 Euroopa Liidu riigis on täna riigipüha ja puhkepäev. Keskerakonna fraktsioon algatabki pühade ja tähtpäevade seaduse § 2 täiendamise seaduse eelnõu, mis näeb ette, et ka Eestis saaks ülestõusmispühade teisest pühast riigipüha ja puhkepäev. Kui eelnõu rakendub seadusena, siis väheneb Eestis keskmise töönädala pikkus. Kui praegu tuleb Eestis aastas keskmiselt 1868 töötundi töötaja kohta ja OECD keskmine on 1770 tundi, siis ka üks lisapuhkepäev ei muuda seda aega OECD keskmisest lühemaks. Nii et ka selles küsimuses ei ole meie arvates teiste riikidega mingit erilist probleemi tulemas. Me leiame, et Eesti inimesed vääriksid ühte lisapuhkepäeva. Peale selle ei ole vähetähtis, et ülejäänud Euroopa Liidu riikides, st 25 riigis, nagu eespool mainisin, on puhkepäev, pankadevahelisi tehinguid ei tehta ja riikidevaheline suhtlus on sel päeval häiritud. Niisiis leiame, et see eelnõu peaks saama seaduseks. Aitäh!
Rohkem soove ei ole. Olen vastu võtnud ühe seaduseelnõu, millega juhatus käitub kodu- ja töökorra seaduse alusel. Mul on teile järgmised teated. Kohe, kui istung lõpeb, moodustatakse siinsamas istungisaalis viis parlamendirühma ja kolm toetusrühma. Ma loen need ette ja nimetan ka kokkukutsuja. Parlamendirühmad on järgmised: Eesti-Türgi, kokkukutsuja Kadri Simson; Eesti-Holland, kokkukutsuja Martin Repinski; Eesti-Poola, kokkukutsuja Aadu Must; Eesti – Austraalia ja Uus-Meremaa, kokkukutsuja Kalle Laanet; Eesti-Island, kokkukutsuja Artur Talvik. Kolm toetusrühma on: Ida-Virumaa toetusrühm, kokkukutsuja Valeri Korb; siseturvalisuse vabatahtlike toetusrühm, kokkukutsuja Artur Talvik; kodanikuühiskonna toetusrühm, kokkukutsuja Yoko Alender. Palun teeme nüüd kohaloleku kontrolli! Kohal on 98 Riigikogu liiget, puudub 3. Austatud Riigikogu liikmed! Päevakorra ettevalmistamisel on juhatus kohustatud lähtuma Riigikogu kodu- ja töökorra seadusest. Ja kodu- ja töökorra seaduse alusel tuleb meil hääletada ka päevakorra kinnitamist. Tänases seisus oleme olukorras, kus saamegi esitada teile just sellise päevakorra, nagu ta teie ees on. Austatud Riigikogu, panen hääletusele selle nädala päevakorra kinnitamise. Palun võtta seisukoht ja hääletada! Päevakorra kinnitamise poolt oli 79 Riigikogu liiget, vastu 2, erapooletuid 9. Päevakord on kinnitatud.
Vastavalt just heaks kiidetud päevakorrale on nüüd vaba mikrofon, kuhu palun registreerida ennast peale haamrilööki! Soovi vabas mikrofonis sõna võtta ei ole. Istung on lõppenud. Istungi lõpp kell 15.05.